[pic] | KOMISIJA EVROPSKIH SKUPNOSTI |

Bruselj, 19.12.2008

COM(2008) 849 konč.

2008/0236 (ACC)

Predlog

ODLOČBA SVETA

o stališču, ki ga sprejme Skupnost v zvezi s predlogom za spremembo Carinske konvencije o mednarodnem prevozu blaga na podlagi zvezkov TIR (Konvencija TIR iz leta 1975)

(predložila Komisija)

OBRAZLOŽITVENI MEMORANDUM

Ozadje predloga

Razlogi za predlog in njegovi cilji

Carinska konvencija o mednarodnem prevozu blaga na podlagi zvezkov TIR (Konvencija TIR) z dne 14. novembra 1975 je bila v imenu Evropske gospodarske skupnosti odobrena z Uredbo Sveta (EGS) št. 2112/78. Konvencija je v Skupnosti začela veljati 20. junija 1983.

Namen predlagane odločbe je sprememba pojasnjevalne opombe k členu 8.3 Konvencije TIR. Ta sprememba zadeva priporočeno stopnjo garancije za zvezek TIR. Oktobra 2008 sta se delovna skupina za carinska vprašanja, ki se nanašajo na prevoz, in upravni odbor Konvencije TIR odločila, da je treba priporočeni znesek, ki ga je mogoče zahtevati za vsak zvezek TIR, spremeniti od 50 000 USD na 60 000 EUR.

Splošno ozadje

Konvencijo TIR upravlja Gospodarska komisija Združenih narodov za Evropo (UNECE) s sedežem v Ženevi. Konvencija je vzpostavila carinski tranzitni postopek za mednarodni pretok blaga po cesti in omogoča prehod blaga, za katerega velja odlog plačila carin in davkov, preko mednarodnih meja z minimalnim posredovanjem carinskih organov. Sistem TIR z omilitvijo tradicionalnih ovir za mednarodni pretok blaga spodbuja razvoj mednarodne trgovine. Z zmanjšanjem zamud pri tranzitu omogoča znatne prihranke pri prevoznih stroških. Najpomembnejša prednost sistema je dejstvo, da Konvencija TIR v okviru mednarodne verige garancij zagotavlja sorazmerno enostaven dostop do zahtevanih garancij. Zvezek TIR ni samo deklaracija za tranzitni postopek, ampak tudi dokazilo o garanciji. Stopnja garancije 50 000 USD, ki je bila določena leta 1975, ni bila nikoli spremenjena.

V zadnjih mesecih je nekaj pogodbenic Konvencije izrazilo zaskrbljenost zaradi sedanje priporočene stopnje garancije 50 000 USD za prevoze TIR. Bile so mnenja, da so sedanji menjalni tečaji in cene drugačni kot tisti, ki so se uporabljali leta 1975, in da morajo zato uporabljati dodatne nadzorne ukrepe, kot so carinsko spremstvo ali finančna jamstva. Da bi se izognili takšnim dodatnim ukrepom in težavam, je bila predlagana sprememba pojasnjevalne opombe 0.8.3. Ta predlog sta obravnavala Delovna skupina za carinska vprašanja, ki se nanašajo na prevoz, ter Upravni odbor Konvencije TIR, in nista imela nobenega ugovora.

Ker zakonodaja Skupnosti že uporablja priporočeni znesek 60 000 EUR, predlagana sprememba ne vpliva na Skupnost.

Veljavne določbe na področju predloga

Na področju predloga ni določb.

Usklajenost z drugimi politikami in cilji Unije

Predlagana odločba je skladna s skupno politiko na področju trgovine in prevoza. Sistem TIR za lažji cestni prevoz omogoča, da blago potuje čez ozemlje 67 pogodbenic z najmanjšim možnim posredovanjem carinskih organov, in v okviru mednarodne verige garancij zagotavlja sorazmerno enostaven dostop do zahtevanih garancij. Poenostavitve, dosežene s Konvencijo TIR, so v skladu s prenovljeno lizbonsko strategijo.

Posvetovanja z zainteresiranimi stranmi in ocena učinka

Posvetovanje z zainteresiranimi stranmi

Posvetovalne metode, glavni ciljni sektorji in splošni profil vprašancev

Posvetovanja o predlogu so bila opravljena z Mednarodnim združenjem cestnih prevoznikov ter vsemi garancijskimi združenji in carinskimi organi pogodbenic Konvencije TIR. Posvetovanja so bila opravljena tudi v okviru sestankov delovne skupine za carinska vprašanja, ki se nanašajo na prevoz, in upravnega odbora Konvencije TIR.

Povzetek odgovorov in njihovo upoštevanje

Ugodno mnenje.

Zbiranje in uporaba izvedenskih mnenj

Zunanje izvedensko mnenje ni bilo potrebno.

Ocena učinka

Raven garancije za zvezek TIR je treba povišati, da se zagotovi sistem TIR in odpravi dodatne nadzorne ukrepe, kot so spremstvo ali zahtevani pologi finančnega jamstva ali garancije.

Priporočena garancija 60 000 EUR se za Skupnost uporablja že nekaj časa, predložena sprememba pa bo dodatno uskladila zakonodajo Skupnosti s Konvencijo TIR.

Z uvedbo te spremembe bodo finančni interesi carinskih uprav v celoti zaščiteni, za uporabo dragih carinskih spremstev pa se pričakuje, da se bo zmanjšala.

Pravni elementi predloga

S to spremembo se spreminja pojasnjevalna opomba k členu 0.8.3 Konvencije TIR.

Pravna podlaga

Člena 133 in 300(2) Pogodbe o ustanovitvi Evropske skupnosti.

Načelo subsidiarnosti

Predlog je v izključni pristojnosti Skupnosti. Načelo subsidiarnosti se zato ne uporablja.

Načelo sorazmernosti

Predlog je skladen z načelom sorazmernosti iz naslednjih razlogov.

Predlog spreminja mednarodni sporazum, ki kot tak upošteva načelo sorazmernosti.

Predlog se nanaša na pojasnjevalno opombo. Cilj te spremembe je spremeniti priporočeno raven garancije za zvezek TIR od 50 000 USD na 60 000 EUR.

Izbira instrumentov

Predlagani instrument: odločba.

Druga sredstva ne bi bila primerna iz naslednjih razlogov.

Mednarodni sporazumi in spremembe teh ureditev se običajno prenesejo v pravni red Skupnosti s sprejetjem odločbe.

Proračunske posledice

Predlog nima posledic za proračun Skupnosti.

2008/0236 (ACC)

Predlog

ODLOČBA SVETA

o stališču, ki ga sprejme Skupnost v zvezi s predlogom za spremembo Carinske konvencije o mednarodnem prevozu blaga na podlagi zvezkov TIR (Konvencija TIR iz leta 1975)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti ter zlasti člena 133 v povezavi s členom 300(2) Pogodbe,

ob upoštevanju naslednjega:

(1) Carinska konvencija o mednarodnem prevozu blaga na podlagi zvezkov TIR (Konvencija TIR) z dne 14. novembra 1975 je bila v imenu Skupnosti odobrena z Uredbo Sveta (EGS) št. 2112/78 z dne 25. julija 1978[1] in je v Skupnosti začela veljati 20. junija 1983[2].

(2) Nekaj pogodbenic Konvencije TIR je izrazilo skrb glede sedanje priporočene ravni garancije za prevoze TIR. Bile so mnenja, da so sedanji menjalni tečaji in cene drugačni kot tisti, ki so se uporabljali leta 1975, in da morajo zato uporabljati dodatne nadzorne ukrepe, kot so carinsko spremstvo ali finančna jamstva. Da bi se izognili takšnim dodatnim ukrepom in težavam, je bila predlagana sprememba pojasnjevalne opombe 0.8.3.

(3) Oktobra 2008 se je upravni odbor Konvencije TIR odločil, da je treba za zaščito finančnih interesov carinskih organov, vključenih v sistem TIR, spremeniti pojasnjevalno opombo 0.8.3 in nadomestiti sklic na 50 000 USD s sklicem na 60 000 EUR.

(4) Treba je opredeliti stališče Skupnosti o predlagani spremembi –

SPREJEL NASLEDNJO ODLOČBO:

Člen 1

Stališče Skupnosti v upravnem odboru je, da je treba osnutek spremembe v Prilogi podpreti.

Člen 2

Ta odločba je naslovljena na države članice.

V Bruslju,

Za Svet

Predsednik

PRILOGA

Pojasnjevalna opomba 0.8.3 se spremeni:

„50 000 USD“ se nadomesti s „60 000 EUR“.

[1] UL L 252, 14.9.1978

[2] UL L 31, 2.2.1983, str. 13